
הכנסת העשרים
מושב ראשון
<פרוטוקול מס' 26>
מישיבת ועדת הכספים
יום שלישי, י"ג בתמוז התשע"ה (30 ביוני 2015), שעה 10:30
<סדר היום:>
<תקנות סיוע לשדרות וליישובי הנגב המערבי (הוראת שעה) (הארכת תחולת סעיף 5(ב) לחוק), התשע"ה-2015>
נכחו:

<חברי הוועדה:> 
משה גפני – היו"ר
מיכל בירן

מכלוף מיקי זוהר

מנואל טרכטנברג

מיקי לוי

בצלאל סמוטריץ
רחל עזריה

חיים ילין

מאיר כהן
עפר שלח

<מוזמנים:> 
	ברוך משולם
	–
	עוזר ראשי מחלקה משפטית, רשות המסים, משרד האוצר

	נטליה מירוניצ'ב
	–
	רשות המסים, משרד האוצר

	איתי קורן
	–
	שלטון מקומי, משרד הפנים

	חזקיה ישראל
	–
	מנהל מחלקה, התאחדות התעשיינים בישראל


<ייעוץ משפטי:>
שגית אפיק
<מנהל/ת הוועדה:>
טמיר כהן
<רישום פרלמנטרי:>
ירון קוונשטוק
<תקנות סיוע לשדרות וליישובי הנגב המערבי (הוראת שעה) (הארכת תחולת סעיף 5(ב) לחוק), התשע"ה-2015>
<היו"ר משה גפני:>
בוקר טוב, אני מתכבד לפתוח את ישיבה ועדת הכספים. על סדר-היום הסעיף הראשון זה תקנות סיוע לשדרות וליישובי הנגב המערבי (הוראת שעה) (הארכת תחולת סעיף 5(ב) לחוק), התשע"ה-2015. מי מציג את התקנות?
<ברוך משולם:>
בוקר טוב. משולם ברוך, רשות המיסים. אציג את התקנות, ברשותכם. התקנות הותקנו מכוח חוק סיוע לשדרות וליישובי הנגב המערבי, 2007. התקנות בעצם מעניקות זיכוי ממס לתושבי היישובים בשיעור של עד 20% מההכנסה החייבת מיגיעה אישית, כשהסכום הזה עומד, נכון לשנת 2014, על עד 241,320. מזה מקבלים 20% זיכוי.
התקנות האלה למעשה פוקעות מחר. הן הוארכו מכוח חוק יסוד: הכנסת, סעיף 38, ואנחנו מבקשים להאריך אותן לשנתיים נוספות, הווי אומר גם עד תום 2015, כי הן לא בתוקף מתחילת השנה, ועד תום 2016.
<היו"ר משה גפני:>
אני מבקש, אם אתה יכול בקצרה או אפילו לא בקצרה, לתאר לנו כאילו אתה מביא את זה עכשיו בפעם הראשונה, מכיוון שעבר זמן מאז שהוועדה אישרה את הארכת התוקף, בגלל שבשעתו היה מדובר על יישובים נוספים שייכללו בתוך העניין. מה הקריטריון של ההטבות במס, בגלל שזה חלק מהטבות המס של היישובים בכלל בארץ? המדובר על מקרה חריג, שכולנו מסכימים שהוא מקרה חריג וצריך לאשר אותו. על איזה יישובים מדובר ומתי זה אושר בפעם האחרונה? אם אתה יכול לתת תיאור על המצב החוקי והעובדתי.
<ברוך משולם:>
אכן כך, כבודו. סעיף 1 בהגדרות מגדיר אזור קו עימות, זה היישובים שבתיהם, כולם או חלקם, שוכנים עד שבעה ק"מ מגדר המערכת המקיפה את רצועת עזה, וכן יישובים ואזורים נוספים כפי שיקבע שר האוצר בצו. ושר האוצר בצו קבע שבעה יישובים נוספים שגם נכנסים. הקריטריון הוא שבעה ק"מ.
<היו"ר משה גפני:>
כשהשבעה יישובים האלה הם יותר משבע ק"מ? אתה יודע להגיד? 
<ברוך משולם:>
אני לא יודע להגיד.

<היו"ר משה גפני:>
אתה יכול להגיד את השמות, אולי ניזכר בהם?
<ברוך משולם:>
כן, בשמחה.
<שגית אפיק:>
חלק מהם, כן, הם יותר משבעה. הקריטריון הוא ביטחוני למעשה.

<חיים ילין:>
אני יכול לעזור.

<ברוך משולם:>
הקריטריון הוא ביטחוני. 

<היו"ר משה גפני:>
שנייה, אם חלק הוא מעל שבעה ק"מ – אני מבין. אבל אם חלק הוא מתחת לשבעה ק"מ – למה צריך הוראה מיוחדת של שר האוצר?

<ברוך משולם:>
מתחת לשבעה ק"מ הזכאות היא באופן עקרוני אוטומטית.

<שגית אפיק:>
היא אוטומטית.

<היו"ר משה גפני:>
לא, אבל אמרת שחלק זה מעל שבעה ק"מ.

<שגית אפיק:>
כן.

<היו"ר משה גפני:>
וחלק?

<שגית אפיק:>
לא. שבעה ק"מ אוטומטית זכאים.
<היו"ר משה גפני:>
השבעה יישובים שעליהם הוא מדבר?

<שגית אפיק:>
ומעבר לשבעה ק"מ, אבל מתקיימים בהם נסיבות דומות מבחינה ביטחונית לאלו שמתקיימים ביישובים שבשבעה ק"מ.

<היו"ר משה גפני:>
כן. כשאמרת חלק, אז חשבתי שחלק – אתה יכול להגיד את שמות שבעת היישובים?

<ברוך משולם:>
בשמחה, כבודו.

<שגית אפיק:>
הם ממש על קו – חלק מהבתים שבע, חלק - - -

<ברוך משולם:>
צו סיוע לשדרות ויישובי הנגב - - -

<חיים ילין:>
מבקיעים, ברור-חיל, צוחר, שדה ניצן, תלמי-אליהו.

<היו"ר משה גפני:>
רגע, שנייה. אתה רוצה להגיד לי שאתה גר שם? אני יודע. ושאתה מכיר את זה? אני גם יודע. אבל לא כולם גרים שם ולא כולם יודעים בדיוק. אני רוצה להיזכר.

<חיים ילין:>
אבל אגיד לך, אני לא בטוח שהוא זוכר.

<היו"ר משה גפני:>
אני רוצה להיזכר, כשאני ביקשתי אז להוסיף יישובים נוספים, האם זה היישובים האלה? בבקשה.

<חיים ילין:>
נכון, צודק.

<ברוך משולם:>
היישובים שנמצאים כרגע בצו סיוע לשדרות ויישובי הנגב המערבי, שעודכנו מכוח - - -

<היו"ר משה גפני:>
שבעת היישובים?

<ברוך משולם:>
שבעת היישובים הם דורות, ברור-חיל, מבקיעים, צוחר, אוהד, תלמי-אליהו ושדה-ניצן.

<שגית אפיק:>
לא, שלומית אתה הוספת.

<חיים ילין:>
לא, שלומית הוא בתוך רצועת עזה, 6.8 ק"מ.

<היו"ר משה גפני:>
אפשר לצרף אותו לצוות של הוועדה?

<חיים ילין:>
אבל אני מכיר את זה בעל-פה, אני כבר 15 שנה פה אתך.
<היו"ר משה גפני:>
אז מה אם אתה מכיר את זה בעל-פה? אם אתה מכיר את זה בעל-פה, אז אנחנו נקבל סתם משכורת?

<חיים ילין:>
לא. אעביר לך חלק מהמשכורת שלי.
<היו"ר משה גפני:>
הבנתי. בבקשה, שגית.

<שגית אפיק:>
בשנת 2012 התברר שישנם עוד שלושה יישובים שלא קיבלו את הזכאות מכוח החקיקה הזאת, למרות שהם היו בתוך שבעת הק"מ. ובעקבות דיון שאתה ניהלת בוועדה רשות המיסים הוציאה החלטה, וזאת ההחלטה של משה אשר, שהיישוב שלומית יתווסף. יישוב נוסף נווה - - -

<חיים ילין:>
נווה ובני-נצרים. 

<היו"ר משה גפני:>
שלומית לא נמצא בשבעת היישובים?

<שגית אפיק:>
לא, זאת הייתה החלטה של משה אשר שהם זכאים גם.

<חיים ילין:>
אל תתבלבלו, יש שבעה ק"מ מגבול מצרים ויש שבעה ק"מ מגבול רצועת עזה. נווה, בני-נצרים הם שבעה ק"מ - - -

<היו"ר משה גפני:>
שמך אמרת ברוך?
<ברוך משולם:>
ברוך, אכן.

<היו"ר משה גפני:>
שלומית איפה נמצאת?

<ברוך משולם:>
אני לא יודע איפה היא נמצאת, אבל בפרוטוקול מהדיון האחרון אמרנו בוודאות ששלומית נמצאת בפנים. 

<חיים ילין:>
700 מ' מגבול מצרים - - -

<קריאה:>
מ-2012.

<היו"ר משה גפני:>
אז היה הדיון על זה.

<ברוך משולם:>
אנחנו נתייחס. לגבי גבול מצרים, הקריטריון הוא לא רלוונטי אלא גדר המערכת. וזה מה שנקבע בחוק.
<היו"ר משה גפני:>
אתה מבין בכול, תגיד לי איפה שלומית נמצאת.
<חיים ילין:>
700 מ' מגבול מצרים, 6 - - -

<שגית אפיק:>
6.9.

<היו"ר משה גפני:>
זה בסדר. איפה היא נמצאת ברשימת היישובים שזכאים להטבת מס?

<חיים ילין:>
בתוך השבעה ק"מ. יישוב שהתווסף לעוטף עזה. היישוב הוקם ב-2012.
<שגית אפיק:>
היא בתוך השבעה ק"מ, אבל תושביה לא קיבלו משנת 2007 עד 2012.

<היו"ר משה גפני:>
למה הם לא קיבלו אם הם בתוך השבעה ק"מ?

<חיים ילין:>
כי הם לא היו קיימים. היישוב הוקם ב 2012.
<שגית אפיק:>
אז היה יישוב אחר שבמדידות - - -

<היו"ר משה גפני:>
בוא נסכם את העניין.
<חיים ילין:>
יש שם 44 משפחות מדהימות, ציוניות, על גבול מצרים, על גבול רצועת עזה. 

<היו"ר משה גפני:>
מכיוון שחבר הכנסת ילין הוא בקיא בעניין, אני רוצה לדעת מבחינה כללית. כל מה שהיה מאז חקיקת החוק, כולל ההארכות, והדיון שהתקיים כאן בוועדה נדמה לי ב-2012, האם כל היישובים שאז התווספו לתוך המערכת הזאת של הסיוע, האם כולם נמצאים או שמישהו הוצא מהמערכת? אתה יודע לענות על זה?
<ברוך משולם:>
אני לא יודע אם מישהו הוצא מהמערכת, אני יודע ששלומית בוודאות כבר בפרוטוקול הקודם נמסר שהיא בפנים.
<היו"ר משה גפני:>
כן, זה יש פה מכתב, אנחנו רואים, מכתב של משה אשר.

<ברוך משולם:>
וככל שהיא תצטרך לקבל את זה רטרואקטיבית.

<שגית אפיק:>
הם קיבלו רטרואקטיבית וזה מסודר.
<היו"ר משה גפני:>
שלומית – נרגעתי. אני שואל אם במהלך השנים הללו, האם קרה בקדנציה הקודמת או לפני כן, האם היה מצב שבו יישוב – הרי מי שנמצא בתוך השבעה ק"מ נמצא בתוך השבעה ק"מ. אלה שנמצאים מעבר לשבעה ק"מ, על-פי החלטת שר האוצר – זה יכול להיות שר האוצר הנוכחי, הקודם או לפני הקודם –האם יש יישוב שהוצא מתוך הרשימה של הזכאים להטבות מס מהמערכת הזאת?
<ברוך משולם:>
לא שאני יודע. אני רואה שהצו עודכן פעם אחת ב-2007 והוא עומד בתוקף מאז – הצו של שר האוצר.
<היו"ר משה גפני:>
כן. אבל היה דיון ב-2012.

<ברוך משולם:>
כן, אבל הצו של שר האוצר להכניס, אני צריך צו - - -

<שגית אפיק:>
כל שנתיים יש דיון, כיוון שזאת הוראת שעה שפוקעת אחת לשנתיים.
<היו"ר משה גפני:>
תגיד לי עוד דבר: בזכאות שלהם, ביישובים הללו של עוטף עזה שנמצאים על הגדר, מה זה כלול? רק הטבות במס? 
<ברוך משולם:>
החוק עצמו, חוק סיוע לשדרות, מדבר על כמה דברים, למשל על פטור ממס מעסיקים, למשל על שעורי תגבור שגם ניתנים במסגרת החוק. 

<היו"ר משה גפני:>
בבתי-הספר?

<ברוך משולם:>
זה לא נוגע אלינו, לרשות המיסים. אנחנו מיישמים את כל הנושא שקבוע במס, ומבחינתנו הטבות המס שקבועות זה 20% מסך ההכנסה מיגיעה אישית עד התקרה שקבועה בחוק.

<היו"ר משה גפני:>
אוקיי.

<שגית אפיק:>
מתי אתם מתכננים להביא לנו את כל הטבות המס? - - - בממשלה על זה?
<ברוך משולם:>
כל הטבות המס האלו נכללו במסגרת הצעה לחוק ההסדרים הקודם, ובוודאי שנביא אותם במסגרת חוק ההסדרים הזה. הסדר שהוא, בהמשך להנחיות של בג"ץ, שקוף עם קריטריונים אחידים, ברורים, שמכליל את כל היישובים. 

<שגית אפיק:>
כמה שנים אתם עובדים על זה?
<ברוך משולם:>
האמת שהייתה ועדה - - -

<היו"ר משה גפני:>
למה אתם מביאים את זה בחוק ההסדרים? הרי זה חוק שעומד לעצמו - - -
<ברוך משולם:>
מאוד יכול להיות שהוא יפוצל. מאוד יכול להיות שהוא יובא בנפרד. כרגע אנחנו מבקשים - - -

<היו"ר משה גפני:>
שנייה. 

<מיקי לוי:>
כי הוא משתנה. בוקר טוב, אדוני היושב-ראש.
<היו"ר משה גפני:>
אבל מה ירוויחו - - - בשעה שלא התקיים על זה דיון נורמלי? 

<קריאה:>
מה לעשות, בחוק ההסדרים יתקיים על זה דיון?

<מיקי לוי:>
כן, כי אז אפשר לשנות ולסדר את זה בהתאם לצורך ולא - - -
<היו"ר משה גפני:>
למה חוק ההסדרים? למה לא להביא את זה עכשיו?

<מיקי לוי:>
הוא מוכן. אני יודע מתפקידי הקודם – הוא מוכן, ראש הממשלה אישר אותו.
<היו"ר משה גפני:>
אז למה לא מביאים אותו?

<מיקי לוי:>
מה לעשות, הוא יהיה מבסוט עכשיו מההערה שלי, הממשלה התפזרה. והחוק היה מוכן עם כל הקריטריונים, עבר בממשלה, עבר בהצבעה, ואז היא התפזרה. אני מניח שייקחו את אותם קריטריונים ויביאו אותם בחוק ההסדרים הנוכחי. זה מוכן. 
<היו"ר משה גפני:>
טוב. חוק מהסוג הזה, למה להביא בחוק ההסדרים? למה לא להביא אותו עכשיו שאין עדיין תקציב מדינה, אפילו לא אישרנו את חוק התקציב שצריך להכין את התקציב עצמו. למה אי-אפשר להביא את זה עכשיו? הרי אם אומר סגן שר האוצר לשעבר, שכבר סיימו את העניין הזה ויש רשימה מוכנה והממשלה כבר הצביעה, למה לא להביא את זה עכשיו לכנסת?
<ברוך משולם:>
אכן, כבודו, הצעת החוק פורסמה, הקריטריונים ידועים וברורים, גם בג"ץ מחכה לתשובה שלנו בנושא ולראות איך יתקדמו הליכי החקיקה. נשקול הקדמה של הבאתו של החוק הזה עם הגורמים המקצועיים במשרד האוצר.
<היו"ר משה גפני:>
להביא אותו לפני חוק ההסדרים?

<ברוך משולם:>
נשקול, כן. אעביר לגורמים המתאימים את הבקשה שלך ונשקול את זה. זו לא החלטה שלי, זה גם החלטה של האוצר.
<היו"ר משה גפני:>
אני לא יודע כל כך מה זה נשקול. לא, מה זה נשקול? הרי אם זה מוכן, שיביאו.
<ברוך משולם:>
זה מוכן.

<שגית אפיק:>
למעשה זה אפילו התפרסם בכחול.
<ברוך משולם:>
נכון.

<שגית אפיק:>
אז אין מניעה להביא את זה בכלל לכנסת.

<מיקי לוי:>
אבל מה יהיה עם השינויים?

<היו"ר משה גפני:>
אם זה מגיע לפה, אז זה יאושר פה.

<מיקי לוי:>
היועצת המשפטית, נגיד שיכניסו את זה למסגרת חוק ויהיו שינויים בעוד שלוש שנים, בתקציב של - - -

<היו"ר משה גפני:>
מה הבעיה?

<מיקי לוי:>
נשנה את החוק?
<היו"ר משה גפני:>
כמה חוקים אנחנו משנים פה כל הזמן? יש פה בעיה, מכיוון שהמשמעות של העניין כשהם לא מביאים את זה, המצב פי אלף יותר גרוע. בסופו של דבר תהיה החלטה.
<מיקי לוי:>
אין ויכוח. יש לחץ גם של בג"ץ על העניין.

<היו"ר משה גפני:>
אני יודע.

<מיקי לוי:>
והמדינה מאחרת בתשובה שלה.
<ברוך משולם:>
אכן כך.
<היו"ר משה גפני:>
יש לי בקשה: תפנה לאלה ששוקלים את העניין במשרד האוצר, אני על כל פנים מבקש להביא את זה שלא בחוק ההסדרים, להביא את זה עכשיו. הדיון יכול לארוך פה זמן, הוא כנראה ייקח את הזמן שלו. בחוק ההסדרים נצטרך לדון על אלף ואחד דברים. נצטרך לדון גם על התקציב, נצטרך לדון על חוקים אחרים. הכנסת תהיה עמוסה עם העניין הזה ומבחינת הזמן מצבנו לא הכי טוב.
אני חושב שמן הראוי להביא את זה, מכיוון שאת אותו ויכוח שיהיה בחוק ההסדרים יהיה עכשיו, אז בוא ננהל אותו עכשיו. יכול להיות שנתקדם לאיזשהו מקום. אני חושב שזאת תהיה טעות להביא את זה בחוק ההסדרים, אני חושב שצריך להביא את זה היום.
<ברוך משולם:>
אעביר את הבקשה, כבודו.

<היו"ר משה גפני:>
טוב. יש כאן מישהו - - -

<טמיר כהן:>
נרשמו חיים ומיקי. רוצה?
<מיקי לוי:>
לא, אמרתי את דברי.

<טמיר כהן:>
חיים.

<חיים ילין:>
כבוד היושב-ראש, תודה רבה, גם לטמיר שהביא את הדיון וכל מי שהיו שותפים. תראו, הנושא הזה שהוא לא אוטומט וכל פעם צריך להגיע לוועדת הכספים זה פרוצדורה שאפשר לדלג עליה, אני חייב להגיד. כי הטלפונים שאני מקבל בחודש האחרון שעצרו את כל הטבות המס, כולל נשים שהסטטוס שלהן עבר או שהחליפו מקום עבודה, הכוונה היא שנשים אחרי לידה שחוזרות לעבודה, אז ביטוח לאומי וגם מס הכנסה לא מכירים ולא מקבלים את הטבות המס. אני מקבל טלפונים כבר בחודש האחרון. 
צריך את עוגמת הנפש הזאת, פשוט לדלג עליה. אין שום סיבה בעולם שזה לא יהפוך להיות אוטומטי. אני תמיד אומר: הרבה יותר קל לכתוב פה - - - 

<מיקי לוי:>
זה לדעתי נקודתי.
<חיים ילין:>
לא, זה כל שנה אנחנו מחדש נמצאים באותה סאגה.
<ברוך משולם:>
לא, אבל לגבי ביטוח לאומי, אני לא מכיר את הנושא, אשמח לבדוק אותו.
<חיים ילין:>
אני אומר לך, כי זה – אבל השאלה היא כזאת: אפשר להוציא צו או חקיקה שכשהשלום יגיע, אז כל הטבות המס ידונו מחדש. אי לכך שהשכנים שלנו דואגים לכך שהטבות המס יהיו, בגלל שכל הזמן יורים, והמצב הביטחוני לא השתפר בכלום, זה אני אומר לכם עכשיו, אז במקום שנגיע כל שנה - - -
<מכלוף מיקי זוהר:>
מה, יש טפטופים וירי? יורים עדיין מרגמות?
<חיים ילין:>
קודם כול, טפטופים זה כנראה בקריית-גת אצלך, אצלנו יורים.
<מכלוף מיקי זוהר:>
יורים מרגמות?

<חיים ילין:>
כן, יורים.

<מכלוף מיקי זוהר:>
כל יום יש מרגמות?

<חיים ילין:>
כמעט. אני אומר לך את זה עכשיו.

<מכלוף מיקי זוהר:>
כן?

<חיים ילין:>
כן.

<מכלוף מיקי זוהר:>
איך זה שהתקשורת לא מציפה את זה?

<חיים ילין:>
היא מציפה את זה. אתה פשוט לא קורא את זה.

<מכלוף מיקי זוהר:>
מתי הירי האחרון היה?

<חיים ילין:>
אתה פשוט לא קורא.

<היו"ר משה גפני:>
לא חשוב, מיקי, אין ויכוח הרי שמאשרים את זה.
<חיים ילין:>
מיקי, אתה רוצה לראות שאתמול היה ירי?

<מכלוף מיקי זוהר:>
לא, תעזוב, בחייך.

<היו"ר משה גפני:>
בקיצור, אתה אומר: למה צריך לתת את זה כהוראת שעה, אפשר להביא את זה כחקיקה קבועה?
<חיים ילין:>
נכון. עכשיו, ב-2010 בוועדת הכספים העבירו כבר החלטה, תסתכל טוב, שי חרמש היה פה, תושב עוטף עזה, והעביר חקיקה והעביר צו שבעצם מורה שזה לא צריך בכלל להגיע לפה. עכשיו אני לא מצליח להבין למה זה הגיע עכשיו. שוב, כי מבחינתי כבר שלוש שנים לא היינו, מ-2010 עד 2013, 2014 לא היינו צריכים להגיע לפה, למעט שלומית או למעט יישובים חדשים שנכנסו. אבל תבדקו בבקשה את הנושא הזה. 

<מיקי לוי:>
זה הגיע לפה בגלל החלטת בג"ץ שחייב את המדינה לעשות איזון בין כלל היישובים.
<חיים ילין:>
לא, זה בסדר, אני מכיר את זה.

עכשיו, כבוד היושב-ראש, שאלת שאלה אז אענה. אומנם ההתייחסות היא רק למס הכנסה. בתוך השבעה ק"מ יש הנחת ארנונה בגובה של 50%, נותנים גם "מרכזי חוסן", מחזיקים כשמונה "מרכזי חוסן" בכל עוטף עזה והסביבה. ובנוסף לזה יש תגבור בנושא לימודים וקייטנות.
הכוונה היא שינסו להגיע למצב שהילדים יוכלו להמשיך חיים נורמליים למרות המצב הביטחוני, והממשלה משקיעה הרבה מאוד כסף, החלטות הממשלה לגבי עוטף עזה התחילו ב-2003 והמשיכו לאט-לאט עד שבעצם המיסוד האמיתי נעשה בסביבות 2006. זאת החלטה שהולכת ומתרחבת לפי גודל הטילים, לפי הירי ולפי המצבים שקיימים בעוטף עזה. ואחרי "צוק איתן" נעשתה - - -
<היו"ר משה גפני:>
אמרת שיש חוק קבוע בעניין. איזה חוק קבוע?
<חיים ילין:>
יש לגבי עוטף עזה.
<היו"ר משה גפני:>
אני מדבר על עוטף עזה.

<חיים ילין:>
לא, לגבי מס הכנסה בלבד, שזה לא צריך להגיע כל שנה. נאמר לי פה שבעקבות הבג"ץ, בעקבות זה שהיו צריכים לחלק את - - - 

<ברוך משולם:>
לדעתי אולי הוא מדבר על כל המתווה של הטבות מס ליישובים, כי סעיף 7 לחוק סיוע שדרות, אם אפשר, בסעיף (ו) אומר במפורש שהשר מוגבל להאריך את זה עד שנתיים כל פעם ולא מעבר.
<שגית אפיק:>
אחת לשנתיים, נכון. מה שאתה מציין, הייתה הסתייגות של חבר הכנסת שי חרמש במהלך הדיונים אצלך. ההסתייגות לא עברה בוועדה, והנוסח שהונח במליאה - - -
<חיים ילין:>
אז אם זה צריך כל שנתיים, אז אפשר, אני אומר לכם, כל עוד שהמצב הביטחוני הוא כזה ואנשים חיים שם, אפשר לשים אותו באופן קבוע ולא להגיע לפה.
עוד הטבות שיש בעקבות "צוק איתן" זה כל נושא הדיור והצמיחה הדמוגרפית, נותנים דגש מאוד גדול - - -
<היו"ר משה גפני:>
את ההנחה של הארנונה זה הממשלה מחליטה? מי מחליט על ההנחה בארנונה?

<חיים ילין:>
זה בתוך החלטת הממשלה. זה שיפוי. 

<שגית אפיק:>
זה תקנות. יש החלטת ממשלה ומכוחה מוציאים תקנות - - -
<חיים ילין:>
אוקיי, זה זמני, ועכשיו אסביר עד מתי. כל שנה מחדשים את זה.
<שגית אפיק:>
פעם בשנה, כל שנה מחדשים.

<חיים ילין:>
כל שנה מחדשים, אבל בפעם האחרונה זה נעשה לשנתיים וחצי: חצי של 14', 15' ו-16'. ולכן גם התקנה הזאת מסתיימת בסוף 2016 יחד עם כל החלטת הממשלה. ועוד פעם, בסוף 2016 נגיע לפה ונעשה את כל הפרוצדורה הזאת. אם היא אוטומטית, אז בבקשה. אם זה לא אוטומטי ונכנסים שיקולים אחרים, אז חבל, חבל על התושבים וחבל על מה שיכול להיות.

<היו"ר משה גפני:>
מה אתה מציע?

<חיים ילין:>
לא, שזה פשוט יהיה כרגע קבוע, לפחות את מס הכנסה ואת הארנונה. זה הכול.
<היו"ר משה גפני:>
שנייה, בוא נעשה רגע סדר פרוצדורלי. אם אתה רוצה לעשות את זה קבוע, ואני לא מסתייג מהעניין הזה, באמת כולנו מתפללים שייפסק שמה הירי והכול, ואז נבטל את החוק הזה, אבל לא מונחת לנו על השולחן הצעת חוק. מונחים התקנות, שאת התקנות אתה יכול לאשר, אתה יכול לא לאשר. אין פרוצדורה שאתה יכול לבטל את הזמניות של התקנות.
<חיים ילין:>
אין שום בעיה. אדאג לזה.

<שגית אפיק:>
בדיון בהטבות מס שהם יביאו, לא במסגרת חוק ההסדרים, אפשר יהיה לקבוע הטבות קבועות ליישובים האלה בצורה הנכונה ביותר.

<היו"ר משה גפני:>
נכון.

<מכלוף מיקי זוהר:>
אסתייג מזה אחרי זה.

<שגית אפיק:>
לגבי הנחה בארנונה, נכון לעכשיו - - -

<היו"ר משה גפני:>
רגע, שנייה.

<מכלוף מיקי זוהר:>
אנחנו לא יכולים להכיר בעובדה שבעצם יש אויבים שמאיימים עלינו כל הזמן באיומי טילים, ואנחנו גם ניתן להם איזשהו פרס ונגיד להם: הצלחתם להכריע אותנו, ואנחנו מכריזים על יישובי עוטף עזה כמקום שהוא במלחמה.

<חיים ילין:>
על מה אתה מדבר? בצפון תשעה ק"מ זה ככה. ואין תקנות שם, לא צריך לחדש אותן כל שנה. תוריד את זה, בבקשה.
<מכלוף מיקי זוהר:>
גם זה פסול, אגיד לך למה.

<חיים ילין:>
בסדר, תלמד לפחות את החומר, מה זה אומר לחיות בקו עימות.
<מכלוף מיקי זוהר:>
אל תגיד לי ללמוד את החומר, כי אני מבין אותו יותר טוב ממך, למרות שאתה חסיד של העוטף.

<חיים ילין:>
אני לא חסיד של שום דבר.

<היו"ר משה גפני:>
רגע.

<מכלוף מיקי זוהר:>
כולנו מכירים את העוטף, כולנו ביקרנו שם. כולנו מכירים את העובדות, כולנו ליבנו איתם ואנחנו מכירים את הסיטואציה.
<חיים ילין:>
לא קשור. מיקי, אני ישן כל לילה שם. עזוב, מיקי. מיקי, זה לא שייך.
<מכלוף מיקי זוהר:>
אל תתחסד על העוטף.

<חיים ילין:>
אני לא מתחסד, אני חי שם. אני חלק ממנו, אני לא בא לבקר.

<מכלוף מיקי זוהר:>
אז מה אם אתה חי שם? אז זה אומר שאתה מבין יותר טוב מכולם?

<חיים ילין:>
אני חי שם, אני שומע את המלחמה יום-יום.
<היו"ר משה גפני:>
רק שנייה.

<מכלוף מיקי זוהר:>
אתה כל הזמן מתחסד על העוטף. אנחנו דואגים לעוטף לא פחות ממך.
<חיים ילין:>
יש הבדל בין לחיות שם, לבין לבוא - - -

<מכלוף מיקי זוהר:>
אנחנו דואגים לעוטף לא פחות ממך.

<היו"ר משה גפני:>
שנייה, מיקי, לא צריך להתרגז על הליך שיהיה קיים בכל מקרה. הוא יהיה קיים בכל מקרה, אני מקווה שהוא יהיה קיים לפני חוק ההסדרים. אני מניח שהתאריך המאוחר יהיה חוק ההסדרים, אני מאוד מקווה שזה יהיה לפני חוק ההסדרים. וברוך יהיה זה שידבר עם אלה ששוקלים את ההחלטה הזאת, צריך להביא את זה קודם.
אבל ברגע שזה יגיע יש יישובים שאתה נותן להם הטבות במס והם לא קשורים בכלל לעוטף עזה. יישובים שהמדינה או הכנסת מחליטים שצריך לתת ליישוב הזה עדיפות, עדיפות במס, מכיוון שרוצים שאנשים יגורו שם, שאנשים יבואו לעבוד שם ושאנשים יחיו ולא יעזבו את המקום.
<מכלוף מיקי זוהר:>
בהחלט - - -
<היו"ר משה גפני:>
ואז יהיה את עוטף עזה, כמו כולם.

<מכלוף מיקי זוהר:>
נכון. ואנחנו ניתן את זה גם ליהודה שומרון, שצריך לתת להם העדפה מתקנת, שהולכים אנשים לגור שם ולסכן את חייהם באיזשהו מקום, לחזק את ההתיישבות.
<קריאה:>
אתה רוצה? בבקשה.

<מכלוף מיקי זוהר:>
אז אתם רוצים לדבר על התיישבות? דברו על יהודה ושומרון, לא רק על עוטף עזה.

<היו"ר משה גפני:>
לא הבנתי. 

<חיים ילין:>
הדיון לא על יהודה ושומרון.
<בצלאל סמוטריץ:>
ואז אפילו אני אתמוך.
<מכלוף מיקי זוהר:>
תתמוך? בסדר, יש את הקול של סמוטריץ.

<היו"ר משה גפני:>
חבר הכנסת מיקי זוהר, ואז אתה תגיד שצריך ביהודה ושומרון, ויהיו אחרים שיגידו שצריך בגבול הצפון. 

<מכלוף מיקי זוהר:>
נכון, בסדר גמור.

<היו"ר משה גפני:>
ויהיו כאלה שיגידו שיש יישובים שלא בגבול הצפון ולא ביהודה ושומרון ולא בעוטף עזה, אבל המדינה יש לה שיקולים מקצועיים שצריך לעודד את היישוב הזה. 

<חיים ילין:>
כמו ערבה.

<היו"ר משה גפני:>
כן, ושאנשים יבואו. בלי דוגמאות. 

<מכלוף מיקי זוהר:>
אין בעיה, אבל מהגישה הזו, לא מהגישה שיש שמה טילים והם מותקפים ולכן אנחנו צריכים לעשות את זה. מהגישה של לעודד לגור שם.
<חיים ילין:>
אדוני, עד שלא היה טיל אחד לא קיבלו שם, מה לעשות.
<מכלוף מיקי זוהר:>
לעודד לחזק את ההתיישבות, לעודד לחזק את הכוח שלנו במדינת ישראל ובארץ ישראל.

<חיים ילין:>
מעולם עד 2003 - - -

<היו"ר משה גפני:>
די כבר. כשאמרת יהודה ושומרון - - -
<מכלוף מיקי זוהר:>
אני לא מכיר בטרור כגורם להטבת מיסים.
<היו"ר משה גפני:>
כשאמרת על יהודה ושומרון אז בצלאל סמוטריץ אמר שכנראה הוא יתמוך בך.

<מכלוף מיקי זוהר:>
אני מאוד מקווה.

<בצלאל סמוטריץ:>
אמרתי.

<היו"ר משה גפני:>
חבר הכנסת מאיר כהן, בבקשה.

<מאיר כהן:>
באתי רק לחזק את שאלת העוטף, אדוני.

<היו"ר משה גפני:>
כן, בבקשה.

<מאיר כהן:>
יש בקשה, לדעתי חכמה מאוד של שר האוצר, להמשיך. בדרך כלל הטבות הן הטבות תקופתיות, הן לא הטבות שאתה מחיל אותן מעכשיו לעוד מאה שנה. ולפעמים יש בזה שכל. גם בהנחות המס שנתנו ליישובי הצפון והדרום שבממשלה הקודמת אישרנו אותן, תמיד יש הקצבה של זמן. אם תצליח, חיים, ואם נצליח בכנסת להפוך את זה לחוק קבוע – יבורך. 
אבל עד ש – אין שום ויכוח ואין שום סתירה, חבר הכנסת מיקי זוהר, אין שום סתירה בין מחשבותיך והאידאולוגיה שלך לגבי יהודה ושומרון לבין הצורך כן לתעדף מקום שנופלים עליו טילים. אני מאלה שחושב שהטווח של השבעה ק"מ הוא מאוד מלאכותי, ולוואי ויכולנו להחיל את זה גם על אשקלון וגם על אזור התעשייה של אשקלון, כי אני לא רואה שום שוני, כי בזמן האחרון התחילו לעשות צמודי-גדר – שבעה ק"מ.
<היו"ר משה גפני:>
לא בזמן האחרון, מלכתחילה זה היה שבע ק"מ, אחרי זה התרחב.

<מאיר כהן:>
לא, אבל אצלנו זה כבר היה צמודי-גדר - - -

<היו"ר משה גפני:>
התרחב.

<מאיר כהן:>
נכון, צמודי-גדר שקיבלו.

אני מאוד מקווה שבאמת תצא קריאה מיד להאריך את זה עד סוף 2016, כמו ששר האוצר רוצה.

<היו"ר משה גפני:>
לא קריאה, אנחנו צריכים להצביע.

<מאיר כהן:>
כי באמת התחילו שם בעיות, לעיתים אנשים שנופלים על חודש ועל חצי חודש. זה יוצר כל כך הרבה בעיות, שאנחנו לא מצליחים והמשרדים קשה להם לתקן אותם. אז לחזק את מיקי, אם תצליח, שגם למרות שאני מקווה שתמיד יתנו עדיפות לדימונה על מקום אחר, אבל אם תצליח, תבורך.

<מכלוף מיקי זוהר:>
דימונה זה מצוין.

<מאיר כהן:>
תבורך.
<היו"ר משה גפני:>
אוקיי. יש עוד מישהו שרוצה להתייחס לעניין הזה?
<חיים ילין:>
שנייה, אסיים.

<היו"ר משה גפני:>
בבקשה.

<חיים ילין:>
שבוע הבא זה שנה ל"צוק איתן". כל החלטת הממשלה שהוחלטה באוגוסט 2014, בסוף המלחמה, תגיע, רוב הנושאים יהיו בוועדת הכספים, כולל פיצויים, כולל כל מה שהתושבים עוברים, ויהיה פיזור של הוועדות. אני מבקש מאוד, את רוב הדברים נרכז אותם פה.
<היו"ר משה גפני:>
מהמעקב שאנחנו עושים, נראה שהם דווקא עומדים במתן הפיצויים. טוב, אז יהיה דיון בשבוע הבא.
<חיים ילין:>
יש בעיה, כי נתנו מקדמות וכולם היו שמחים, עכשיו מבקשים את המקדמות בחזרה.
<היו"ר משה גפני:>
באמת?

<חיים ילין:>
ונוצר מצב שהוא לא טוב.

<מיקי לוי:>
חלק מהעניין, נתנו מקדמות לכל מי שביקש, כמעט ללא אבחנה.
<היו"ר משה גפני:>
אני דווקא שיבחתי את רשות המיסים בעניין.
<שגית אפיק:>
באופן מהיר גם.

<מיקי לוי:>
באופן מהיר, פעם ראשונה מקדמה.

<היו"ר משה גפני:>
לא פעם ראשונה, היה בפעם הקודמת גם, אבל זה השתכלל.
<מיקי לוי:>
אז אני לא יודע.

<שגית אפיק:>
לא, אבל הם עשו את זה מהר הפעם.
<היו"ר משה גפני:>
כן. אנחנו אז דרשנו - - -

<שגית אפיק:>
המקדמות אגב זה התיקון בחוק שאתה עשית.

<היו"ר משה גפני:>
כן.

<מיקי לוי:>
הסתמכתי עליו, מה את חושבת, על גדולים. ויתירה מכך - - - 

<היו"ר משה גפני:>
שנייה, אני מבקש - - -

<מיקי לוי:>
שזה יירשם בפרוטוקול.

<היו"ר משה גפני:>
לא שזה יירשם, זה נרשם. אחרי הישיבה את הפרוטוקול, שמיקי לוי סומך על גדולים והוא מתכוון אלי. סתם.

<חיים ילין:>
הוא התכוון לגדולי התורה, לא לגדולים.

<היו"ר משה גפני:>
אוקיי, מיקי, לגופו של עניין. 

<מיקי לוי:>
וגם חלק ניכר, כרגע המסמך לא לפני, אולי ברוך יודע, מהתביעות הסתיימו במסלול המהיר. יש כאלה, כמו מ"עופרת יצוקה", נדמה לי 250 או 260 שלא הגיעו לידי פשרה עם רשות המיסים, שהלכו למסלול משפטי. 

<היו"ר משה גפני:>
זה נדון בשבוע הבא. אבל ביקשו את המקדמות חזרה?
<מיקי לוי:>
לא מה שידוע לי, אלא אם כן גילו כאלה שלא היה מגיע להם.
<היו"ר משה גפני:>
טוב, שבוע הבא, זה בסדר.

<חיים ילין:>
יש חקלאי שקיבל 50% של 3,000,000 ועכשיו לוקחים לו את זה.
<היו"ר משה גפני:>
מאה אחוז. חבר הכנסת מיקי זוהר, בבקשה. מיקי. תודה.

<חיים ילין:>
יש חקלאי לדוגמה שקיבל בשומה 3,000,000 שקל. חצי מזה, מיליון וחצי, קיבל כמקדמה, עכשיו רוצים את כל המיליון וחצי בחזרה.
<בצלאל סמוטריץ:>
בסדר, צריך לראות כל מקרה לגופו.
<היו"ר משה גפני:>
נדבר על זה.

<חיים ילין:>
אבל הם יבואו לפה, אז אני רוצה - - - 
<מיקי לוי:>
לא, אז יש לי הצעה בשבילך. שישלחו כפניות ציבור לרשות המיסים. אחרת יבואו לפה, יהיה כאן צעקות וללא תשובות.
<חיים ילין:>
לא, לא יהיה צעקות. אנחנו לא צועקים.
<היו"ר משה גפני:>
יהיה בסדר, ננתב את זה. ואם תהיה דוגמה אחת או שתיים, היא חשובה.

<מיקי לוי:>
לא, שיפנו, אז נבדוק אותם.
<היו"ר משה גפני:>
אז נעשה איזה מסלול אם יש פניות רבות. חבר הכנסת מיקי זוהר.
<מכלוף מיקי זוהר:>
ברצוני להתייחס לשתי סוגיות, סוגיה אחת שהיא עקרונית וסוגיה אחת שהייתי רוצה שבאמת תהיה התייחסות קצרה מצדכם לעניין הזה. אני חושב שזה שאנחנו מקיימים פה את הדיון פעם בשנתיים, קודם כול זה מראה שיש כל הזמן אזכור ליישובי העוטף, אנחנו חושבים עליהם ואנחנו בודקים כל הזמן מה מצבם, וזה דבר שהוא חשוב לנו. אגב, אני חושב שצריך לשבח את שר האוצר כמובן ואת ראש הממשלה בכך שהם ממשיכים את זה. וזה ברור מאליו שזה יימשך, זה לא שזה משהו שהוא מפתיע מישהו, אבל זה מראה שחושבים על היישובים הללו והם כל הזמן בראש שלנו. זה אחד.
דבר נוסף, הייתי רוצה באמת לבחון ולבדוק מה קורה עם אזרחים, שאני לפחות מכיר לא מעט כאלו שרושמים את כתובתם באזורים הללו כדי לקבל הטבות מס, נניח שוכרים יחידת דיור או איזשהו נכס, לא בפועל גרים שם, ובקושי מבקרים, אולי אפילו לא פעם בשבוע, ובסופו של דבר הם זוכים להטבות מס, למרות שאת רוב חייהם הם מנהלים באזורים שלא שייכים להטבות הללו.
עכשיו, נתקלתי בסוגיה הזאת, הייתי רוצה לדעת, באמת התייחסות מצדכם, איך אתם מטפלים בסוגיה? והאם אתם מנסים לאכוף את הדברים הללו? כי זה סוג של פשוט לשקר אותנו.
<היו"ר משה גפני:>
זה עבירה, הדבר הזה. אבל, ברוך, אתה יכול להשיב?
<ברוך משולם:>
אכן, זו עבירה. בגדול אנחנו מתבססים על ההצהרות, אבל אנחנו כמובן עושים גם ביקורות, ביקורות מדגמיות וביקורות שאנחנו - - - 
<היו"ר משה גפני:>
אולי תבהיר, מכיוון שהוא העלה את העניין הזה. זאת אומרת, אם מישהו לא גר, תגיד את החוק בעניין.
<מכלוף מיקי זוהר:>
מחזיק בנכס באזור.
<ברוך משולם:>
החוק מדבר על מרכז חייו. מרכז חייו, זאת אומרת שהוא צריך להתגורר, לנהל אורך חיים פעיל, ולא רק להיות רשום. 

<היו"ר משה גפני:>
בסדר. יישר כוח.

<ברוך משולם:>
כמובן שבהנחה שהוא הצהיר שזה אכן התקיים וזה לא מתקיים בפועל, הוא חשוף לכל הסנקציות שהפקודה מציעה.

<מאיר כהן:>
משלם ארנונה.

<ברוך משולם:>
זה נבדק, נבדק גם בביקורות וגם בעקבות מידע.
<מאיר כהן:>
מה זה גם? ארנונה?
<ומיקי לוי:>
היום הוא צריך להביא, כשהוא מבקש את הפטור של חלק המיסים היחסי, הוא צריך להוכיח שמרכז חייו שם: תשלום ארנונה, גני ילדים, בית-ספר. היום רשות המיסים הלכה צעד קדימה בעניין הזה וגם אלה שפעם עשו את התרגילים האלה בעבר, יש הרבה פחות, לפי מה שאנחנו יודעים. עדיין קיימים ויגיעו אליהם.
<היו"ר משה גפני:>
עדיין קיימים, מכיוון שבמציאות בכל חוק שקיים ובכל מה שאתה משכלל אותו, תמיד יש כאלה שעוברים עליו. אבל זה יותר ויותר מיעוט, מכיוון שפעם זה היה פרוץ. והתקיימו כאן כמה פעמים דיונים בעניין הזה וגדרו את העניין. עכשיו, זה לא יכול להיות שלא תמצא שמישהו אומר לא אמת או שהוא עובר על החוק. יכול להיות דבר כזה, אבל יש התקדמות בעניין של מה ששאלת. זה מספק אותך התשובה הזאת?

<מכלוף מיקי זוהר:>
כן.

<היו"ר משה גפני:>
תקנות סיוע לשדרות וליישובי הנגב המערבי (הוראת שעה) (הארכת תחולת סעיף 5(ב) לחוק), התשע"ה-2015. מי בעד אישור התקנות? ירים את ידו. מי נגד? אין. מי נמנע? אין. 

הצבעה

בעד אישור התקנות – פה אחד
התקנות אושרו. 
<היו"ר משה גפני:>
התקנות אושרו.
תודה רבה.

<הישיבה ננעלה בשעה 11:05.>

